REGULAMENTUL (CE) NR. 1144/2008 AL COMISIEI
din 18 noiembrie 2008
de modificare a anexei II la Regulamentul (CE) nr. 998/2003 al Parlamentului European și al Consiliului privind Croația
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (1), în special articolul 8 alineatul (3) litera (a) și articolul 19,
întrucât:
(1)
Regulamentul (CE) nr. 998/2003 stabilește cerințele de sănătate animală aplicabile circulației necomerciale a animalelor de companie și normele aplicabile controalelor acestei circulații.
(2)
Cerințele diferă, în funcție de locurile între care se desfășoară circulația animalelor de companie, fie între statele membre, fie din țări terțe către statele membre. Pe lângă acestea, cerințele pentru circulația de acest tip dinspre țările terțe sunt, de asemenea, diferențiate în raport cu țările terțe enumerate în anexa II partea B punctul 2 din regulamentul menționat anterior și cu țările terțe enumerate în anexa respectivă în partea C.
(3)
Țările terțe care aplică, în cazul circulației necomerciale a animalelor de companie, norme cel puțin echivalente cu normele comunitare, astfel cum sunt prevăzute în capitolul III din Regulamentul (CE) nr. 998/2003, sunt enumerate în anexa II partea B punctul 2 din regulamentul menționat anterior. Normele în cauză prevăd posibilitatea, pentru țările terțe respective, de a utiliza pașaportul în conformitate cu modelul instituit prin Decizia 2003/803/CE (2) a Comisiei, în loc de certificat.
(4)
Circulația necomercială a animalelor de companie din țările terțe respective în Comunitate face obiectul acelorași norme ca cele aplicabile în cazul circulației animalelor de companie între statele membre, astfel cum se prevede la capitolul II din Regulamentul (CE) nr. 998/2003.
(5)
Lista din anexa II partea C din Regulamentul (CE) nr. 998/2003 cuprinde țările terțe și teritoriile indemne de rabie și țările terțe și teritoriile, inclusiv Croația, pentru care s-a considerat că riscul introducerii rabiei în Comunitate, ca urmare a circulației dinspre aceste state terțe și teritorii, nu este mai ridicat decât riscul asociat circulației între statele membre.
(6)
Recent, Croația a solicitat să fie inclusă în anexa II partea B punctul 2 din Regulamentul (CE) nr. 998/2003, în vederea simplificării circulației animalelor de companie între Croația și UE.
(7)
Având în vedere informațiile furnizate de Croația cu privire la legislația sa internă, se constată că această țară aplică, în cazul circulației necomerciale a animalelor de companie, norme cel puțin echivalente cu normele comunitare prevăzute în capitolul III din Regulamentul (CE) nr. 998/2003.
(8)
Prin urmare, este necesar să se elimine Croația din lista din anexa II partea C din Regulamentul (CE) nr. 998/2003 și să se includă în lista din anexa respectivă partea B punctul 2.
(9)
Prin urmare, Regulamentul (CE) nr. 998/2003 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 998/2003 se modifică după cum urmează:
1.
în partea B punctul 2, între intrarea corespunzătoare Elveției și cea corespunzătoare Islandei, se introduce următoarea intrare:
„HR Croația”;
2.
în partea C, se elimină următoarea intrare:
„HR Croația”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 noiembrie 2008.